
СДРУЖЕНИЕ С НЕСТОПАНСКА ЦЕЛ - 

УЧИЛИЩНО НАСТОЯТЕЛСТВО КЪМ 

СОУ ”ХРИСТО БОТЕВ” – РУСЕ

ОБЩИ ПОЛОЖЕНИЯ

Чл. 1 (1) СДРУЖЕНИЕ С НЕСТОПАНСКА ЦЕЛ „УЧИЛИЩНО НАСТОЯТЕЛСТВО КЪМ СОУ”ХРИСТО БОТЕВ”- РУСЕ”, наричано по-долу за краткост „СДРУЖЕНИЕТО”, е юридическо лице, регистрирано съгласно разпоредбите на Закона за юридическите лица с нестопанска цел (”ЮЛНЦ”).

(2). Сдружението е отделно от членовете си и отговаря за задълженията си със своето имущество. Членовете му отговарят за неговите задължения само до размера на предвидените в този Устав имуществени вноски.

НАИМЕНОВАНИЕ

Чл. 2 (1) Сдружението ще осъществява дейността си под наименование “СДРУЖЕНИЕ С НЕСТОПАНСКА ЦЕЛ - УЧИЛИЩНО НАСТОЯТЕЛСТВО КЪМ СОУ „Христо Ботев” – РУСЕ, което може допълнително да се изписва и на чужд език.

(2) Всяко писмено изявление от името на СДРУЖЕНИЕТО неговото наименование, седалище, адрес, данни за регистрацията, включително БУЛСТАТ номер.

СЕДАЛИЩЕ И АДРЕС

Чл. 3. Седалището на Сдружението е гр. Русе, адресът на неговото управление е: пк 7000, Русе, ул.”Александровска” № 3 

ЦЕЛИ

Чл. 4. Основни цели на Сдружението са:

Да обедини усилията на родителската и друга общественост за подпомагане на учебно - възпитателния процес, стопанското и материалното осигуряване на СОУ „Христо Ботев” - гр. Русе.

Да създава условия и даде възможност за творческа изява в сферата на науката, изкуството и културата на всеки от учащите в СОУ „Христо Ботев” – Русе, чрез прякото им подпомагане, съобразно правилата на този Устав.

СРЕДСТВА ЗА ПОСТИГАНЕ НА ЦЕЛИТЕ

Чл. 5. Средствата, с които Сдружението ще постига своите цели са: 

1. Обсъжда и прави предложения пред съответните органи за перспективното развитие на Училището, както и за решаване на текущи въпроси, свързани с дейността му.

2. Грижи се за осигуряване на допълнителни финансови и материални средства на Училището.

3. Подпомага Училището за възстановяване и увеличаване на неговите имоти и активи, за тяхното ефективно стопанисване и целесъобразно използване.

4. Подпомага изграждането и поддържането на материално-техническата база на Училището.

5. Съдейства при организиране на ученическо хранене и подобряване на битовите условия на ученици и учители.

6. Подпомага създаването и реализирането на възпитателно-образователни програми по проблеми на учениците.

7. Участва при определяне на свободно избираемата подготовка, на извънкласните и извънучилищните форми за работа с учениците.

8. Подпомага и съдейства за включване на родители при организиране на свободното време на учениците.

9. Подпомага повишаването на квалификацията на работещите в Училището.

ОПРЕДЕЛЯНЕ НА ИЗВЪРШВАНАТА

ДЕЙНОСТ

Чл. 6. Сдружението осъществява дейност в полза на членовете си и училищната общност на СОУ „Хр. БОТЕВ”, или на други изрично определени от Общото събрание лица.

ПРЕДМЕТ НА ДЕЙНОСТ

Чл. 7. Предметът на дейност на Сдружението е обединяване усилията на родителската и друга общественост с тези на държавните и общински органи, частни физически и юридически лица за подпомагане развитието на СОУ „Христо Ботев” и за подобряване качеството на образователно-възпитателния процес. 

Целите на сдружението ще се постигнат чрез:

1. Обсъждане и изготвяне на предложения пред органи за перспективното развитие на Училището, както и за решаване на текущи въпроси, свързани с дейността му.

2. Осигуряване на допълнителни финансови и материални средства на Училището.

3. Възстановяване и увеличаване на имотите и активите на Училището и тяхното ефективно стопанисване и целесъобразно използване.

4. Изграждане, ремонтиране и поддържане на материално-техническата база на Училището.

5. Подобряване организацията на ученическото хранене и битовите условия на ученици и учители.

6. Създаване и реализиране на възпитателно-образователни програми по проблеми на обучението и възпитанието на учениците.

7. Участие при организиране на свободно избираемата подготовка, на извънкласните и извънучилищните форми за работа с учениците.

8. Включване на родителите при организиране на  свободното време на учениците .

СРОК

Чл. 8. Сдружението не е ограничено със срок.

ЧЛЕНСТВО

Чл. 9. Членове на Сдружението могат да бъдат дееспособни физически или юридически лица, които желаят да се ползват от дейността на Сдружението.

ПРИДОБИВАНЕ НА ЧЛЕНСТВО

Чл. 10. (1) Членството в Сдружението е доброволно.

(2) Кандидатът подава писмена молба до Съветът на настоятелите, в която декларира, че е запознат и приема разпоредбите на настоящия Устав.

(3) Кандидатите - юридически лица представят с молба преписи от документите си за регистрация и от решението на управителните си органи за членство в Сдружението.

(4) Съветът на настоятелите внася молбата за гласуване задължително на следващото заседание на Общото събрание. Членството се придобива от датата на решението на Общото събрание.

(5) Членове по право са Директорът на СОУ „Христо Ботев” - гр. Русе и петима педагози избрани с решение на Педагогическия съвет на СОУ „Христо Ботев” - гр. Русе.

ПРАВА И ЗАДЪЛЖЕНИЯ НА ЧЛЕНОВЕТЕ

Чл. 11. Членовете на Сдружението имат следните права:

1. Да участват в управлението на Сдружението. Да бъдат информирани за неговата дейност.

2. Да ползват имуществото на Сдружението само доколкото това е свързано с управляване на дейности и функции в неговите управителни органи или такива, възложени с решение на тези органи.

3. Да се ползват резултатите от дейността на Сдружението съгласно разпоредбите на този Устав.

Чл. 12. Членовете на Сдружението са длъжни:

1. Да спазват разпоредбите на този Устав и да изпълняват решенията на ръководните органи на Сдружението.

2. Да участват в дейността на Сдружението и да работят за осъществяване на целите му.

3. Да издигат авторитета на Сдружението, да спомагат за увеличаване на неговото имущество и да не извършват действия и бездействия, които противоречат на целите му и го злепоставят.

4. Да внасят в срок предвидените в настоящия Устав имуществени вноски.

Чл. 13. Членствените права и задължения, с изключение на имуществените, са непрехвърлими и не преминават върху други лица при смърт, съответно при прекратяване.

Чл. 14. Членовете на Сдружението имат право да овластят трето лице да упражнява техните права и да изпълнява задълженията им, което се извършва писмено и произвежда действие след писмено уведомяване на Съвета на настоятелите. В тези случаи те носят отговорност за неизпълнение на техните задължения от страна на овластеното лице.

Чл. 15. За задълженията на Сдружението неговите членове носят отговорност само до размера на предвидените в настоящия Устав имуществени вноски и кредиторите нямат право да предявяват права към личното им имущество над този размер.

ПРЕКРАТЯВАНЕ НА ЧЛЕНСТВО

Чл. 16. Членството на Сдружението се прекратява:

1. С едностранно писмено волеизявление, отправено до Съвета на настоятелите.

2. Със смъртта или поставяне под пълно запрещение, респективно прекратяване юридическата личност на член на Сдружението.

3. С изключване.

4. С прекратяване на Сдружението

5. При отпадане поради невнасяне на установените имуществени вноски и системно неучастие в дейността на Сдружението.

Чл. 17. (1) Член на Сдружението може да бъде изключен с решение на Общото събрание по предложение на Съвета на настоятелите, когато:

1. Нарушава предвидените в чл. 12 от настоящият устав задължения.

2. Извърши други действия, които правят по нататъшното му членство в Сдружението несъвместимо.

(2) При маловажни случаи на нарушения по чл. 12 Съветът на настоятелите определя с решение срок за преустановяване на нарушението и за отстраняване на неговите последици, при неспазване на който прави предложението за изключване.
Чл. 18 (1) Отпадането се констатира, когато член на Сдружението:

1. Не е направил  встъпителната си или вноска по чл. 52 и чл. 54 в предвидения срок

2. Не е внесъл или е просрочил членския си внос.

(2) Горните обстоятелства се констатират от Съветът на настоятелите по документи на Сдружението, който докладва отпадането на Общото събрание и го отразява в документацията на Сдружението.

Чл. 19. При прекратяване на членството Сдружението не дължи връщане на направените имуществени вноски. Прекратилият членството си член на Сдружението е длъжен да направи просрочените имуществени вноски за периода на членството му.

ОРГАНИ НА УПРАВЛЕНИЕТО

Чл. 20 (1) Върховен орган на Сдружението е Общото събрание.

(2) Управителен орган на Сдружението е Съветът на настоятелите, 

(3) Дейността на Съвета на настоятелите се проверява и подпомага от Проверителна комисия, съобразно правилата установени в този устав и решенията на Общото събрание.

(4) По предложение на Съвета на настоятелите Общото събрание може да избере Почетен председател на Сдружението.

ОБЩО СЪБРАНИЕ

Чл. 21. (1) Общото събрание се състои от делегати - родители, учители и общественици.

1. Директорът на училището и представителите на Педагогическия съвет, избрани със съответно негово решение - са по право и членове на събранието.

2. Родителите на учениците от всеки клас избират един родител за член на Общото събрание.

3. Педагогическият съвет избира със свое решение пет учители за членове на Общото събрание.

4. Директорът на училището поканва за участие в Общото събрание петима общественици.

5. До избирането на нови делегати (училищни настоятели) старите училищни настоятели изпълняват функциите си.

(2) Юридическите лица участват в събранието чрез лицата, които ги представляват.

(3) Членовете на Сдружението могат да упълномощят с изрично писмено пълномощно физическо лице да ги представлява на едно или неограничен брой заседания на Общото събрание. Пълномощниците нямат право да представляват повече от трима членове едновременно и да преупълномощават с правата си трети лица.

КОМПЕТЕНТНОСТ НА ОБЩОТО СЪБРАНИЕ

Чл. 22. Общото събрание

1. Изменя и допълва Устава.

2. Приема правилник за извършване и отчитане на стопанската дейност.

3. Избира и освобождава председател, заместник председател и членове на Съвета на настоятелите, председател и членове на Проверителната комисия.

4. Избира и освобождава почетен председател на Сдружението.

5. Приема и изключва членове.

6. Взема решение за откриване и закриване на клонове.

7. Взема решение за участие в други организации.

8. Взема решение за преобразуване или прекратяване на Сдружението.

9. Приема основни насоки и програма за дейността на Сдружението.

10. Приема бюджета на Сдружението.

11. Взема решение относно дължимостта и размера на членския внос или на имуществените вноски.

12. Приема отчета за дейността на Съвета на настоятелите.

13. Отменя решенията на други органи на Сдружението, които противоречат на Закона, Устава или други вътрешни актове, регламентиращи дейността на Сдружението.

14. Взема решение по всички други въпроси, поставени в неговата компетентност от Закона или настоящия Устав.

15. Общото събрание е упълномощено да взема решение за разпореждане с недвижими имоти на Сдружението и обременяването им с тежести с квалифицирано мнозинство 2/3 от общия брой.

СВИКВАНЕ

Чл. 23 Общото събрание се свиква на заседание от Съвета на настоятелите на Сдружението. Заседанието следва да се проведе в подходящо помещение в населеното място по седалището на Сдружението. 

Чл. 24. Инициативата за свикването му има Съвета на настоятелите. Една трета от членовете на Сдружението имат право да поискат Съвета на настоятелите да свика общо събрание и ако той не отправи писмена покана в месечен срок от датата на писменото поискване, събранието се свиква от съда по седалището по писмено искане на заинтересуваните членове или натоварено от тях лице.

Чл. 25. Поканата следва да бъде писмена и да съдържа дневния ред, часа и мястото за провеждане на Общото събрание, както и указание по чия инициатива същото се свиква, като се връчва на всеки от членовете.

Чл. 26. Към датата на обявяването на поканата по предходния член писмените материали, свързани с дневния ред на заседанието, трябва да са на разположение на адреса на управлението на Сдружението и да се предоставят на всеки член при поискване.

КВОРУМ

Чл. 27. (1) Общото събрание е законово, ако присъстват повече от половината от всички членове. При липса на кворум се отлага с един час по-късно на същото място и при същия дневен ред и се счита за редовно, колкото и членове да се явят.

(2) Кворумът се установява от председателствуващия събранието по списък, в който се отразяват имената на присъстващите членове и техните представители, подписва се от тях, заверява се от председателя и секретаря на заседанието и се прилага към протокола за него.

ГЛАСУВАНЕ

Чл. 28. При гласуване всеки член на Сдружението има право на един глас.

КОНФЛИКТ НА ИНТЕРЕСИ

Чл. 29 Член на Сдружението няма право на глас при решаване на въпроси, отнасящи се до:

1. Него, негов съпруг или роднини по права линия - без ограничения, по съребрена линия – до четвърта степен, или по сватовство – до втора степен включително.

2. Юридически лица, в които той е управител или може да наложи или възпрепятства вземането на решения.

РЕШЕНИЯ

Чл. 30. Решенията но Общото събрание се вземат с обикновено мнозинство - 50 % плюс 1 гласа от присъстващите. Решенията по чл. 22 т. 1 и 7 се вземат с квалифицирано мнозинство 2/3 от присъстващите.

Чл. 31. Общото събрание не може да взема решения, които не са включени в обявения в поканата дневен ред на заседанието.

ПРОТОКОЛ

Чл. 32. (1) За всяко заседание на Общото събрание се води протокол, който се заверява от председателстващия събранието и лицето, изготвило протокола, които отговарят за верността на съдържанието му.

(2). Протоколът с прикрепени към него списък на присъстващите и писмените материали по свикването и провеждането на Общото събрание – се завежда в нарочна книга.

(3). Всеки член, присъствал на Общото събрание, има право да следи за точното отразяване на заседанието и взетите на него решения в протокола.

КОНТРОЛ

Чл. 33. Всеки член на Сдружението, Съветът на настоятелите и прокурорът могат да сезират съда по регистрацията на Сдружението да се произнесе относно законосъобразността на решение на Общото събрание или съответствието му с този Устав. Това следва да стане в едномесечен срок от узнаване на решението, но не по-късно от една година от датата на приемането му.

СЪВЕТ НА НАСТОЯТЕЛИТЕ

Чл. 34. (1) Съветът на настоятелите се състои от 7 души - членове на Сдружението.

(2) Членовете на Сдружението, които са юридически лица, могат да посочат членове за Съвета на настоятелите, като не получават възнаграждения.

(3) Директорът на училището по право е и член на Съвета.

(4) Почетния председател и трима от представителите на Педагогическия съвет в Общото събрание присъстват на заседанията на Съвета и могат да участват в работата му със съвещателен глас.

МАНДАТ

Чл. 35. Съвета на настоятелите се избира за срок от 3 години, като неговите членове могат да бъдат преизбирани неограничено.

ПРАВОМОЩИЯ

Чл. 36. Съветът на настоятелите:

1. Определя обема на представителната власт на членовете си.

2. Осигурява изпълнението на решенията на Общото събрание.

3. Определя касиер и счетоводител на Сдружението.

4. Разпорежда се с имуществото на Сдружението при спазване изискванията на този Устав.

5. Подготвя и внася в Общото събрание проект за бюджет.

6. Подготвя и внася в Общото събрание отчет за дейността на Сдружението. 

7. Определя реда и организира извършването на дейността на Сдружението, включително тази в обща полза, и носи отговорност за това.

8. Определя адреса на Сдружението.

9. Приема правила за работата си.

10. Взема решения по всички други въпроси,  освен тези,  които са от компетентността на Общото събрание.

ЗАСЕДАНИЯ

Чл. 37. (1) Заседанията на Съвета на настоятелите се свиква от председателя по негова инициатива, но не по-рядко от веднъж на 2 месеца, както и по писмено искане на всеки от неговите членове. Ако председателят не свика заседание в седемдневен срок от писменото поискване, такова се свиква от всеки от заинтересуваните членове.

Чл. 38. (1) Заседанието е редовно, ако на него присъстват повече от половината  от членовете на Съвета на настоятелите. За присъстващо се счита лицето, с което има двустранна телефонна връзка, гарантираща установяването на самоличността му и позволяваща участието му в обсъждането и вземането на решения, което се удостоверява в протокола от председателствуващия заседанието.

(2) Редовно решение може да бъде взето и без да се провежда заседание, ако протоколът за това бъде подписан без забележки и възражения за това от всички членове на Съвета на настоятелите.

(3) Относно протоколите за заседанията на Съвета на настоятелите се прилагат разпоредбите на чл. 32.

Чл. 39. Заседанията се ръководят от председателя на Съвета на настоятелите, а в негово отсъствие от заместник председателя или избран от Съвета на настоятелите негов член.

РЕШЕНИЯ

Чл. 40. Съветът на настоятелите взема решенията си с мнозинство от присъстващите, тези по чл. 34, т. 3 и 6 и чл. 14, ал. 2 ЗЮЛНЦ – с мнозинство от всички членове.

КОНТРОЛ

Чл. 41. Всеки заинтересуван член на Сдружението може да оспори пред Общото събрание решение на Съвета на настоятелите, което е взето в противоречие със Закона, този Устав или предходно решение на Общото събрание. Това следва да бъде направено в едномесечен срок от узнаването, но не по-късно от една година от датата на вземане на решението.

ОТГОВОРНОСТ НА ЧЛЕНОВЕТЕ НА СЪВЕТА НА НАСТОЯТЕЛИТЕ

Чл. 42. Членовете на Съвета на настоятелите носят солидарна отговорност за действията си,  увреждащи имуществото и  интересите на Сдружението.

ПРЕДСЕДАТЕЛ и ЗАМЕСТНИК ПРЕДСЕДАТЕЛ НА СЪВЕТА НА НАСТОЯТЕЛИТЕ

Чл. 43. (1) Общото събрание избира от своя състав председател и заместник председател на Съвета на настоятелите. Председателят:

1. Свиква и ръководи заседанията на Сдружението.

2. Организира дейността на Сдружението в съответствие с Устава, Правилника за устройство и дейността на училищните настоятелства и решенията на Сдружението.

3. Представлява Сдружението пред Държавните и общински органи, както и пред всички други юридически и физически лица.

4. Участва в работата на педагогическия съвет и има право да внася материали за обсъждане.

5. Изготвя годишен отчет за дейността на Сдружението, който се заверява от Председателя на Проверителна комисия и се внася за гласуване в Общото събрание.

(2) Председателят е подпомаган в работата си от заместник председател и може да му делегира част от правомощията си.

Чл. 44. Председателят на Съвета на настоятелите няма право да  извършва разпоредителни действия и да обременява с тежести недвижимите имоти на Сдружението.

ПОЧЕТЕН ПРЕДСЕДАТЕЛ НА СЪВЕТА НА НАСТОЯТЕЛИТЕ

Чл. 44а. (1) По предложение на Съвета на настоятелите Общото събрание избира за срок не по-дълъг от пет години Почетен председател на Сдружението.

(2) Почетния председател има представителни функции и може да участва в работата на Общото събрание и Съвета на настоятелите със съвещателен глас.

(3) Има право да внася предложения за решения в Общото събрание и Съвета на настоятелите.

ПРОВЕРИТЕЛНА КОМИСИЯ

Чл. 44б. (1) Проверителната комисия се състои от 3 души - членове на Сдружението и се председателства и представлява от Председател избран с решение на Общото събрание.

МАНДАТ

Чл. 44в. Проверителната комисия се избира за срок от 3 години, като неговите членове могат да бъдат преизбирани неограничено.

ПРАВОМОЩИЯ

Чл. 44г. Проверителна комисия:

1. Членовете й мога да участва в заседанията на Съвета на настоятелите, без право на глас.

2. Извършва проверка на дейността и решенията на Съвета на настоятелите, с които се осигурява изпълнението на решенията на Общото събрание.

3. Проверява работата на касиера и счетоводителя на Сдружението, най-малко веднъж годишно, за което съставя доклад, който представя пред Общото събрание.

4. Извършва проверка по спазване на волята на дарителите, както и начините на усвояване на получените дарения, при спазване изискванията на този Устав.

5. Председателя на Проверителна комисия заверява изготвения от Съвета на настоятелите годишен отчет за дейността на Сдружението, преди да се внесе за гласуване в Общото събрание. При несъгласие със съдържанието на отчета съставя доклад, който внася самостоятелно за гласуване в Общото събрание. 

КЛОНОВЕ

Чл. 45. С решение на Общото събрание на Сдружението могат да се откриват и закриват клонове извън населеното място,  в което се намира седалището на Сдружението.

Чл. 46. Клоновете не са юридически лица, ръководят се от управител и извършват дейностите, определени с решението на Общото събрание за  откриването им.  Със същото решение се определят и ограниченията в правомощията и  представителната власт на управителя.

Чл. 47. Клоновете водят книги за дейността си и най-малко веднъж годишно управителят на клона представя пред Съвета на настоятелите на Сдружението отчет за дейността на клона и разходваните средства.

Чл.48. Съветът на настоятелите на Сдружението заявява пред съда, в района на който се намира седалището на клона, наименованието, седалището и адреса на Сдружението, седалището и адреса на клона, неговия управител и ограниченията на неговите правомощия и представителна власт. На заяваване подлежат и промените в горепосочените обстоятелства. Заявяването се извършва в 7 дневен срок от датата на решението на Общото събрание.

ИМУЩЕСТВО
Чл. 49. Имуществото на Сдружението се състои от правото на собственост и други вещни права върху движимо и недвижимо имущество, права върху интелектуална собственост, ценни книжа, вземания, други права, регламентирани от закона.

ИЗТОЧНИЦИ НА СРЕДСТВА

Чл. 50. Източници на средства на Сдружението са имуществени вноски на членовете, стопанска дейност, предвидена в настоящия Устав, дарения и завещания от физически и юридически лица, спонсорство, управление на придобитите имоти и ценни книжа, лихви.

ИМУЩЕСТВЕНИ ВНОСКИ

НА ЧЛЕНОВЕТЕ

Чл. 51. Имуществени вноски на членовете се определят по вид и размер от Общото събрание,  което посочва в решението си и начина на внасянето им.

Чл. 52. Всички членове на Сдружението дължат годишен членски внос в размер на 5 лв. на месец платим да края на годината  както следва: на  четири вноски по 15 лв., на две вноски по 30 лв., една по 60 лв.,  като се запазва правото за промени.

Чл. 53. При приключване на годишния баланс със загуба Общото събрание може да вземе решение за допълнителни вноски на членовете за покриването с квалифицирано мнозинство 2/3 от присъстващите.

СТОПАНСКА ДЕЙНОСТ

Чл. 54 (1) Сдружението извършва следната допълнителна стопанска дейност:

1. Да отдава под наем и под аренда недвижимо и движимо имущество на Сдружението.

2. Да отстъпва срещу заплащане ограничени права върху интелектуална собственост.

3. Да създава интелектуални продукти и да ги отчуждава в полза на настоятелството.
4. Да разработва и предоставя срещу заплащане софтуерни продукти.

5. Да организира курсове за подготовка на ученици по различни предмети.

6. Да организира курсове за компютърна грамотност на ученици и възрастни.

7. Да организира семинари и конференции.

8. Да извършва услуги срещу заплащане.

 (2) Сдружението няма да извършва стопанска дейност, която не е свързана с предмета на основна дейност, предвиден в настоящия Устав и ще ползва приходите от нея само за постигане целите на Сдружението.

 (3) Извършването на дейността по алинея първа се подчинява на условията и реда, определени със законите ,  които я регулират.

 (4) Сдружението не разпределя печалба.

РАЗХОДВАНЕ НА ИМУЩЕСТВО

Чл. 55 (1) Сдружението може да разходва имущество и осъществява дейност, доколкото са насочени към реализиране на целите, определени по реда на този Устав.

(2) Безвъзмездно разходване на средства собственост на Сдружението е допустимо само за постигане  целите на Сдружението, но до размер 9/10 от общия размер.

ПРЕОБРАЗУВАНЕ

Чл. 56. Сдружението може да се преобразува в друго юридическо лице с нестопанска цел. Преобразуването става с единодушие.

ПРЕКРАТЯВАНЕ

Чл. 57. Сдружението се прекратява:

1. По решение на Общото събрание.

2. По решение на Окръжния съд по седалището в случаите на чл. 13., ал.1., т. 3., ЗЮЛНЦ.

ЛИКВИДАЦИЯ

Чл. 58. При прекратяване на Сдружението се извършва ликвидация, за която се прилагат разпоредбите на Търговския закон.

ИМУЩЕСТВО СЛЕД ЛИКВИДАЦИЯ

Чл. 59. Ако Общото събрание не е взело решение за разпределение на имуществото, останало след удовлетворяване на кредиторите, ликвидаторът осребрява имущество на Сдружението и го разпределя между членовете съобразно с направените от тях имуществени вноски.

ПРЕХОДНИ И ЗАКЛЮЧИТЕЛНИ

РАЗПОРЕДБИ

§ 1. Този Устав е приет на Общо събрание на СДРУЖЕНИЕТО С НЕСТОПАНСКА ЦЕЛ СОУ”ХРИСТО БОТЕВ” – РУСЕ, проведено на 28 април 2009 г. в гр. Русе.

§ 2. Списъкът на членовете, подписали Устава, да се счита неразделна част от този Устав.

§ 3. За  неуредените в този Устав случаи, както и относно тълкуването и прилагането на неговите разпоредби, се прилагат разпоредбите на Закона за юридическите лица с нестопанска цел. Разпоредбите на този Устав, в случай, че противоречат на закона, се заместват по право от повелителните му правила.

ДОПЪЛНИТЕЛНА РАЗПОРЕДБА

§ 1. Този Устав е изменен с решение на Общо събрание на СДРУЖЕНИЕТО С НЕСТОПАНСКА ЦЕЛ СОУ”ХРИСТО БОТЕВ” – РУСЕ, проведено на 29 ноември 2012 г. в гр. Русе.

